b'\n_START_ARTICLE_\nChristian Preisimaalt\n_START_PARAGRAPH_\nChristian Preisimaalt ehk Christian Olivast (saksa Christian von Preussen; surnud umbes 1245) oli esimene preislaste (ehk Preisimaa) piiskop aastast 1215._NEWLINE_Christian oli Gda\xc5\x84ski l\xc3\xa4hedal asuva Oliva tsistertslaste kloostri munk, ta v\xc3\xb5is olla kas saksa v\xc3\xb5i poola p\xc3\xa4ritolu. T\xc3\xb5en\xc3\xa4oliselt 1209. aasta paiku alustas ta misjonit\xc3\xb6\xc3\xb6d Preisimaal. Varasemal ajal on teda samastatud ka \xc5\x81ekno kloostri abti Gottfriediga, keda juba 1206. aastal on paavst Innocentius III v\xc3\xa4lja antud \xc3\xbcrikus mainitud kui Preisimaa misjon\xc3\xa4ri. T\xc3\xb5en\xc3\xa4olisemalt oli Christian Gottfriedi t\xc3\xb6\xc3\xb6 j\xc3\xa4tkaja, kes koos oma kaast\xc3\xb6\xc3\xb6listega saavutas preislaste ristimisel m\xc3\xb5ne aastaga ka teatavat edu, mille juures aitas teda ka koost\xc3\xb6\xc3\xb6 Taani kuninga Valdemar II-ga, kes 13. sajandi esimestel k\xc3\xbcmnenditel L\xc3\xa4\xc3\xa4nemere l\xc3\xb5unarannikul olevate slaavi v\xc3\xbcrstiriikide (sealhulgas Preisimaaga piirneva Pommerelleni) \xc3\xbcle \xc3\xbclemv\xc3\xb5imu omas ning Christiani misjonitegevust Preisimaal toetas._NEWLINE_1215. aastal p\xc3\xbchitses paavst Christiani preislaste piiskopiks, tema residentsiks sai Zantiri linnus L\xc3\xa4\xc3\xa4ne-Preisimaal. Esialgu allus ta Gniezno peapiiskopile, kuid 1219. aastast eksemptse piiskopina otse paavstile. Christianil \xc3\xb5nnestus paavsti juures saavutada enda tegevusele suur toetus, nii et 1218\xe2\x80\x931219 anti kuurias v\xc3\xa4lja rida dokumente Preisimaa misjoni toetamiseks. Kuid samas tekkisid Preisimaal ka Christiani tegevusele vastuseis, mis ilmselt oli tingitud nii \xc3\xbchiskondlike, kultuuriliste kui ka usuliste vastuoludega kristlaste ja mittekristlaste vahel. Paganlike preislaste vastuseisu murdmiseks palus Christian abi naaberv\xc3\xbcrstidelt (eriti Masoovia hertsogilt Konradilt), kes olid samas ka ise huvitatud Preisimaa allutamisest ning korraldasid paavsti loal 1210. ja 1220. aastatel Preisimaale mitu ristiretke. Need j\xc3\xa4id aga tulemusetuteks ning tingisid hoopis \xc3\xbcha suurema vastuseisu kristlusele. Seet\xc3\xb5ttu kaotas Christian 1220. aastate alguses sisuliselt k\xc3\xb5ik oma misjonialad Preisimaal ning pidi tagasi t\xc3\xb5mbuma Kulmimaale, kus ta tegi oma residentsiks Kulmi (Che\xc5\x82mno). Sealt p\xc3\xbc\xc3\xbcdis ta Preisimaa misjoneerimist j\xc3\xa4tkata, ent kuna tal erinevalt piiskop Albertist ei \xc3\xb5nnestunud rajada endale tugevat ilmalikku v\xc3\xb5imuaparaati ning teda ei toetanud kuigiv\xc3\xb5rd ka Masoovia hertsog, siis j\xc3\xa4id need katsed pigem tulututeks. 1228. aastal asutas Christian koos hertsog Konradi ning P\xc5\x82ocki piiskopiga Preisimaa misjoni toetuseks Dobrini ordu, millest ta sai otsest eeskuju 1202. aastal Liivimaal asutatud M\xc3\xb5\xc3\xb5gavendade ordust. Siiski ei osutunud selle ordu tegevus kuigi edukaks ning 1230. aastal saabus Preisimaale Saksa ordu, mis v\xc3\xb5ttis Kulmimaa enda valdusse ning Christian pidi seal ilmalikust v\xc3\xb5imust loobuma._NEWLINE_1231. aastal s\xc3\xb5lmis Christian k\xc3\xbcll Saksa orduga lepingu, et Preisimaa vallutamisel pidi tema valdusse langema 2/3 valdustest, samas kui ordu pidanuks leppima vaid 1/3-ga. Ent kuna 1233. aastal langes Christian preislaste k\xc3\xa4tte viieks aastaks vangi, kaotas leping reaalse t\xc3\xa4henduse. Ordu vallutas vahepealse ajaga suure osa Preisimaast ning paavsti legaat Modena Wilhelm asus toetama ordu positsioone. 1238. aastal vangistusest vabanenud Christian p\xc3\xbc\xc3\xbcdis k\xc3\xbcll oma positsioone tagasi v\xc3\xb5ita, ent ordu diplomaatia osutus paavsti juures edukamaks. 1243. aastal jagati Preisimaa 4 piiskopkonna vahel (Kulm ehk Che\xc5\x82mno, Sambija ehk Samland, Pomesaania ja Warmia ehk Ermland) ning Christianile pakuti \xc3\xbche piiskopi kohta. Christian sellega ei n\xc3\xb5ustunud ning j\xc3\xa4tkas protestimist, kuid see t\xc3\xb5i kaasa vaid tema t\xc3\xbcllimineku paavstiga. 1245. aasta alguses n\xc3\xb5udis paavst Christianilt k\xc3\xb5igi tema \xc3\xb5iguste loovutamist uutele Preisimaa piiskoppidele ning \xc3\xa4hvardas teda kiriklike trahvidega. 1245. aasta l\xc3\xb5pus toimusid uued arutelud Preisimaa kirikliku jagamise \xc3\xbcmber ning nende puhul Christianit enam ei mainitud, t\xc3\xb5en\xc3\xa4oliselt oli ta vahepeal surnud._NEWLINE_Christiani tegevuse puhul on varem avaldatud arvamust, et ta soovis rajada paavstist otseses s\xc3\xb5ltuvuses olevat "kirikuriiki", kuid hiljem on leitud, et t\xc3\xb5en\xc3\xa4oliselt oli tema eesm\xc3\xa4rgiks pigem sarnaselt piiskop Albertiga ilmaliku v\xc3\xb5imuga piiskopkonna rajamise, mis ilmalikes k\xc3\xbcsimustes olnuks teistest valitsejatest tegelikkuses s\xc3\xb5ltumatu.'